

VLADA REPUBLIKE HRVATSKE

Zagreb, 27. travnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka kupnje jednog poslovnog udjela društva Agencija za podršku informacijskim sustavima i informacijskim tehnologijama d.o.o., Zagreb |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 8. i članka 31. stavka 2. Zakona o Vladi Republike Hrvatske („Narodne novine'', broj 150/11, 119/14, 93/16, 116/18 i 80/22), Vlada Republike Hrvatske je na sjednici održanoj dana \_\_\_\_\_ 2023. godine donijela

**O D L U K U**

**o pokretanju postupka kupnje jednog poslovnog udjela društva Agencija za podršku informacijskim sustavima i informacijskim tehnologijama d.o.o., Zagreb**

**I.**

Ovom Odlukom pokreće se postupak kupnje jednog poslovnog udjela trgovačkog društva Agencija za podršku informacijskim sustavima i informacijskim tehnologijama d.o.o., Zagreb (u daljnjem tekstu: Društvo) u vlasništvu Grada Zagreba, što predstavlja 49% temeljnog kapitala Društva.

Kupac jednog poslovnog udjela iz stavka 1. ove točke je Republika Hrvatska, zastupana po Ministarstvu financija.

**II.**

U svrhu provedbe postupka kupnje jednog poslovnog udjela iz točke I. ove Odluke osniva se Povjerenstvo za kupnju poslovnog udjela u Društvu (u daljnjem tekstu: Povjerenstvo).

Povjerenstvo se sastoji od:

- tri člana iz Ministarstva financija i jednog člana iz Centra za restrukturiranje i prodaju koji predstavljaju Republiku Hrvatsku i

- četiri člana koji predstavljaju Grad Zagreb.

Članovi Povjerenstva nemaju pravo na novčanu naknadu za svoj rad u Povjerenstvu.

Stručne poslove za potrebe Povjerenstva obavlja član Povjerenstva koji će na prvoj sjednici biti imenovan tajnikom od strane članova Povjerenstva.

Povjerenstvo sudjeluje u postupku izbora procjenitelja vrijednosti poslovnog udjela Društva, sudjeluje u postupku izrade ugovora o kupoprodaji poslovnog udjela Društva između Republike Hrvatske i Grada Zagreba te nadzire aktivnosti potrebne za provedbu ove Odluke.

**III.**

Zadužuje se Ministarstvo financija da pokrene postupak izbora procjenitelja vrijednosti poslovnog udjela iz točke I. stavka 1. ove Odluke.

Na temelju procijenjene vrijednosti poslovnog udjela, predložiti će se Vladi Republike Hrvatske donošenje Odluke o stjecanju poslovnog udjela Društva u vlasništvu Grada Zagreba.

**IV.**

Sredstva za podmirenje troškova izrade procjene vrijednosti poslovnog udjela Društva osigurana su u Državnom proračunu Republike Hrvatske za 2023. godinu u okviru financijskog plana Ministarstva financija.

**V.**

Stupanjem na snagu ove Odluke, stavlja se izvan snage Odluka o pokretanju postupka kupnje poslovnog udjela u društvu Agencija za podršku informacijskim sustavima i informacijskim tehnologijama d.o.o., Zagreb, KLASA: 022-03/14-04/203, URBROJ: 50301-09/09-14-3, od 29. svibnja 2014. godine.

**VI.**

Ova Odluka stupa na snagu danom donošenja.

KLASA.

URBROJ:

PREDSJEDNIK

mr.sc. Andrej Plenković

**Obrazloženje**

Vlada Republike Hrvatske je 29. svibnja 2014. donijela Odluku o pokretanju postupka kupnje poslovnog udjela u Društvu, KLASA: 022-03/14-04/203, URBROJ: 50301-09/09-14-3, od 29. svibnja 2014. godine, u skladu s aktivnostima tadašnjih reformskih mjera.

Cilj navedene Odluke bio je kupnja jednog poslovnog udjela Društva u vlasništvu Grada Zagreba što predstavlja 49% temeljnog kapitala Društva, čime bi Republika Hrvatska postala jedini član Društva, a što nije provedeno.

Ovom Odlukom stavlja se izvan snage Odluka o pokretanju postupka kupnje poslovnog udjela u Društvu, KLASA: 022-03/14-04/203, URBROJ: 50301-09/09-14-3, od 29. svibnja 2014.

Slijedom prijedloga Grada Zagreba od 6. listopada 2022. godine za početak postupka prijenosa poslovnog udjela Društva u vlasništvu Grada Zagreba i prava prvokupa poslovnog udjela od strane Republike Hrvatske, ovom Odlukom pokreće se postupak kupnje jednog poslovnog udjela Društva u vlasništvu Grada Zagreba, što predstavlja 49% temeljnog kapitala Društva.

Odlukom se osniva Povjerenstvo, kao privremeno pomoćno radno tijelo, koje sudjeluje u postupcima i nadzoru aktivnosti potrebnih za provedbu ove Odluke. Također, Ministarstvo financija se zadužuje pokrenuti postupak izbora procjenitelja vrijednosti poslovnog udjela i na temelju procijenjene vrijednosti poslovnog udjela predložiti Vladi Republike Hrvatske donošenje odluke o stjecanju predmetnog udjela.

Sredstva za podmirenje troškova izrade procjene vrijednosti poslovnog udjela Društva iz točke I. stavka 1. ove Odluke osigurana su u državnom proračunu na razdjelu Ministarstva financija.